Al è di masse timp che o lassi cidin chest diari. Al coventave un event impuartant par fâmi tornâ "pice" sui polpastrei... E ce isal plui impuartant dai fîs par un papà? Velu: lu ai scrit! "Papà", un non che forsit no mi soi inmò usât a doprâ par me. E se o pensi che la mê gjenerazion e je chê che forsit e lassarà ai fîs mancul di ce che i nestris gjenitôrs nus à preparât a noaltris fîs... mi ven un sens di inadeguatece e impotence.
Sì parcè che la gjenerazion nestre e je stade fie, o gnece, di chel boom dulà che, ancje se no jere chê bondance spropositade (beh, par cualchidun e je ancje cumò, ma restìn te 'middle class'...), almancul e jere chê sperance di podê vê une pussibilitât, une briscule di podê zuiâ... E ben o mâl chê ande "al cressi" e lave indevant di plui di cualchi an... Cumò, pie e no pie, tu âs cualchi scartin, altri che brisculis o carics.
Ma denant di chest pessimisim cosmic (ogni tant mi convinç che Recanati al fos un borc di ca dal Tiliment...) la uniche medisine che e vuarìs dutis lis malincuiniis e à la lûs dai vogluts svelts e birbants di un riçotut biont che la dì di Sante Catarine di 2 agns indaûr al è rivât a ribaltânus (in miôr) la vite! Laurinçut, che in teorie al varès dut di imparâ, ma che in pratiche mi somee che al è lui chel che nus insegne di plui!
Augurons Tato! E che tu sedis simpri libar.
fur_Latn fur_Latn fur_Latn fur_Latn